Wada intuttuddun Jesus ni in-alig tu.
Kantuy “Hi-gak hu kamei-ellig di makulug ni wakal ey hi Ama hu kamampaptek.
Hi-gayun kamengullug ni hi-gak hu kamei-ellig di pingin etan ni wakal.
Yadda eleg mengu-unnud ni hi-gak,
ey pea-allaw Apu Dios,
henin etan ni pingin wakal ni eleg umlameh ni hepngiten etan ni kamampaptek et bekahen tu.
Nem yadda mengu-unnud ni hi-gak,
ey ippaptek Ama henin kapemaptek etan ni kamampaptek ni wakal ma-lat dakel illameh tu.
Inu-unnud yu hu intuttudduk ni hi-gayu,
et humman hu kayu kamei-ellig etan di pingin nelinihan.
Hedin na-kal di annel tu etan pingi,
man eleg umlameh.
Et humman hu,
hi-gayun kamei-ellig di pingin wakal ey mahapul ni mannenneng kayun hi-gak henin hi-gak e mannennengngak ni hi-gayu.
Tep hedin eleg kayu mannenneng ni mengullug ni hi-gak,
man eleg yu han-ipahding hu pinhed ku.
Em,
hi-gak hu kamei-ellig etan ni wakal ey hi-gayu hu kamei-ellig ni pingi tu.
Ya tuun mannananeng ni hi-gak,
henin hi-gak e pannananeng kun pemaptek kun hi-gatu ey kayyaggud ida ippahding tu et kamei-ellig ni dakel illameh tu.
Tep makulug ni pakkadek baddangan ku hu tuu et han dammutun kayyaggud pehding tu.
Nem ya etan tuun eleg tu pannananeng ni mengullug ni hi-gak,
ey endi silbin biyag tu.
Heni etan ni pingin wakal ni eleg umlameh e kakekhata ni imbeng et hedin nakpit,
man inepuyan.
Nem hedin mannananeng kayun mengullug ni hi-gak niya eleg yu iwwalleng ida intuttudduk,
ey anin ni hipa ibbageyun hi-gak et pehding ku.
Ya keiddeyyawan Ama ey yadda etan dakel ni illameh yu e humman ida etan kayyaggud ni pehding yu tep ya yuka pengu-unnudin hi-gak.
Humman hu keang-angan tu e hi-gayu hu makulug ni disipol ku.
Ya neminhed Aman hi-gak ey henin nunman dama hu neminhed kun hi-gayu,
et humman hu,
pandinel kayud neminhed kun hi-gayu.
Hedin peka-u-unnuden yu tugun ku ey mannenneng kayun mengiddinnel ni neminhed kun hi-gayu.
Heni daman hi-gak e nakka u-unnuda hu tugun Ama et ya keang-angan tu ey nakka medinnel ni neminhed tun hi-gak.
Inhel ku huyyan hi-gayu ma-lat ya amleng ni wadan hi-gak ey wada daman hi-gayu et endi an pangkullangan ni pan-am-amlengan yu.
Ya ittugun kun hi-gayu ey pan-impipinhed kayu henin neminhed kun hi-gayu.
Ya tuun ikkatey tu panyaggudan ni edum tu ey humman kei-ang-angan tun et-eteng impeminhed tu ey endi kei-ingngehan ni henin nunyan impeminhed.
Ey hi-gayu makulug ni gayyum ku hedin u-unnuden yu tugun ku.
Eleg dakeyu law ingngadnin bega-en ku,
tep ya bega-en ey eleg tu amta hu wadad nemnem ni apu tu,
nem ingngadnan dakeyun gayyum ku,
tep emin dingngel kun Ama ey impeamtak ni hi-gayu.
Eleg yuwak pilien.
Hi-gak nemilin hi-gayu.
Pinutuk dakeyun hi-gak ni mengu-unnud ni tugun ku et yu ituttuddu ma-lat dumakkel ida mengullug ni hi-gak.
Humman hu heni lameh yun kayyaggud ni mannenneng.
Et iddawat Ama hu hipan ibbageyu hedin iddinel yun hi-gak.
Ya ittugun kun hi-gayu ey pan-impipinhed kayu.